Egpaar vas oor dwelms in baba se broekFoto: Verskaf Sers. Martin Xuma, woordvoerder van die polisie, het gesê die polisie het ŉ wenk ontvang oor ŉ huis in Selosesha naby Thaba Nchu in die Vrystaat waar daar glo dwelms verkoop word. Volgens Xuma is die huis deursoek. “ŉ 12-jarige meisie het met ŉ sewe maande oue babadogtertjie in haar arms gestaan en een van die konstabels het die ouer meisie versoek om vir die baba ŉ kombers te gaan haal. Die konstabel het die baba vasgehou terwyl die meisie ŉ kombers gaan haal het. Sy het iets vreemds naby die baba se broek gevoel waarna ŉ plastieksakkie met 57 mandrax-tablette in haar broek gevind is.” Volgens Xuma is die 31-jarige ma onmiddellik in hegtenis geneem. Haar 41-jarige man is ook hierna in hegtenis geneem nadat daar glo ook dwelms in sy besit gevind is. Die egpaar se twee dogters is na hul ouma geneem. Die egpaar sal binnekort in die Thaba Nchu-landdroshof verskyn.